酬程忠彥見贈
作者：黄裳
朝代：宋

paragraphs: 與子邂逅春闈中，子未及壯文何雄。
淡書名姓青雲旁，天風吹我襟懷香。
巨源耻作尋常流，洪濤忽駕西江秋。
剽竊襲蹈非子情，伯樂一睨人皆驚。
乃更退托多楚狂，謂我有感潭中央。
腰間躍去爲龍藏，斗牛下接亭亭光。
嘗言文章氣所寓，養氣未及柔與剛。
烏能發露與劍比，而不與我非其長。
紅塵丹漢不足較，儻來勿使心常忙。
安得小艇劍溪上，與子邂逅飛雙槳。
滿溪烟雨蘆花春，漁人一曲聲無塵。
夜明潭上人初靜，神明欲腥姦與佞。
寶氣深盤盤不得，直上羣陰俱失色。
此時與子同行藏，倚樓人往空斜陽。